
מישיבת ועדת החוקה, חוק ומשפט

10. צו העיריות (עבירות קנס)(תיקון מס'  ), התש"ע-2010, עירית בני ברק

 היו"ר אברהם מיכאלי:

שלום לכולם, אני פותח את ישיבת ועדת החוקה, חוק ומשפט בנושא של  אישורי צו לרשויות שונות. מבלי לפגוע באף רשות אחרת – ראש העין נבחרה ראשונה. 

מיכל גולד:


ראש העין ביקשו שנייצג אותם. אני ממשרד המשפטים. עירית ראש העין מבקשת להעביר ברירות קנס לברירות משפט בדומה למה שעשינו בוועדה הקודמת על מנת לייעל הליכים, ואנחנו, כפי שאמרנו, מעודדים הליכים כאלה. אנחנו בעד לאשר את הצו. 

היו"ר אברהם מיכאלי:

אנחנו מברכים אתכם על היוזמה. אתכם ואת ראש העין. 


יש הערות? 

אפרת חקאק:


לא. 

היו"ר אברהם מיכאלי:

אז אני מאשר את הצו – צו סדר הדין הפליל (בירת משפט – חוקי עזר לראש העין), התש"ע-2010, קביעת עבירות של ברירת משפט. הצו מאושר. 


מי הרשות הבאה? עירית נתניה.  עד עכשיו לא היה לכם צו כזה? 

רוני דורון:


אנחנו למעשה הוספנו את סעיף 3(א) לחוק העזר לעניין פתיחת עסקים וסגירתם באופן שיאפשר לנו לאכוף גם איסור פתיחה של עסקים ביום הזיכרון וביום השואה. אנחנו רוצים להחיל את צו העיריות (עבירות קנס), על הסעיף הזה על מנת שנוכל באמת לאכוף ולרשום הערות קנס. 

היו"ר אברהם מיכאלי:

עד עכשיו זה לא היה צו- - ? 

רוני דורון:


לא. תיקנו את זה לפני כשנתיים ועכשיו אנחנו מבקשים להחיל את זה. 

היו"ר אברהם מיכאלי:

משרד הפנים – יש לכם הערה? אין. משרד המשפטים? גם אין. אם כך, אתם מצטרפים לבקשה.  


אני מאשר לכם את צו העיריות (עבירות קנס), התש"ע-2010, הצו כפי שהוגש לי על ידי שר הפנים ושר המשפטים. הצו מאושר. 

דורית ואג:


יש פה מישהו מתל אביב? 

שלי וייל:


אנחנו ביקשנו שני סעיפים שקיימים בחוק עזר של שמירת הסדר והניקיון, שיהיו סעיפים שייתפסו כעבירות קנס. שני הסעיפים מדברים על שמירת הניקיון סביב מדרכות שגובלות עם בעלי עסקים. כמות האנשים שנכנסת לעירית תל אביב ידועה, והעובדה שתל אביב היא מטרופולין של 24 שעות ביממה - - 

היו"ר אברהם מיכאלי:

איך עד עכשיו הסתדרתם? 

שלי וייל:


כתבי אישום אבל זה קשה מאד להסתדר עם כתבי אישום. הסעיפים קיימים ואנחנו רוצים - - 

היו"ר אברהם מיכאלי:

בעצם בעלי עסקים משתפים פעולה, או לא משתפים פעולה? 

שלי וייל:


אנחנו חושבים שבאמצעות מתן דוחות הם ישתפו פעולה. אמנם עבירה על - -

היו"ר אברהם מיכאלי:

כמה משפטים הגשתם, נניח בשנתיים, על אותה עבירה שכרגע אתם מבקשים לאשר את הקנס? 

שלי וייל:


עשרות, לא מאות. אבל בדוחות – אין לי ספק שזה הרבה יותר נגיש, הרבה יותר קל - -

היו"ר אברהם מיכאלי:

אתם בטח גם לא רוצים, לפי כמות העסקים, לסתום את בית המשפט - -

שלי וייל:


לא לסתום. אני מניחה שניתן את הדוח, וישלמו אותו, לא כמו בכתב אישום, שצריך ל - - את האנשים - - 

היו"ר אברהם מיכאלי:

כמה קנסות הם הטילו, בתי המשפט, לפי ניסיונך, על כתבי אישום שהגשתם? 

שלי וייל:


הקנס המקסימאלי נכון להיום הוא 3,600 שקלים. לדעתי זה לא עבר את הסכום של 2,500 שקלים. 

היו"ר אברהם מיכאלי:

אז בעצם אנחנו עושים חסד עם אותם עסקים שמגישים להם סכום כזה של ברירת קנס. 

שלי וייל:


זה נכון שמבחינת הכנסות העיריה זה נראה פחות, אבל מבחינת ההרתעה - - אני אומרת - חסד מבחינת הענישה – 660 שקל בלבד, ומצד שני – האפקטיביות של לתת דוחות למאות בעלי עסקים שמפרים את החוק – חשוב מאד במטרה שלנו להפוך את זה ל - - 

אפרת חקאק:


מדובר בשני סעיפים? 

מיכל גולד:


דיברנו על סעיף 49, סעיף 50 לא מהווה עבירה. זה סעיף שאומר שאם אתה המפקח – אז הוא רשאי. אין פה עבירה. 

שלי וייל:


להוסיף את סעיף 49-50 לרשימת העבירות - -

מיכל גולד:


תסתכלי על סעיף 50, פשוט אין שם עבירה. 

היו"ר אברהם מיכאלי:

בעבירה דומה ברשויות אחרות – מה גובה הקנס?

מיכל צברי:


430. 

היו"ר אברהם מיכאלי:

יש לכם הערה, משרד הפנים? 

מיכל צברי:


לא. 

היו"ר אברהם מיכאלי:

הצו שמופיע בפני הוועדה זה צו שאמורים לחתום עליו שר הפנים ושר המשפטים והבקשה היא לגבי דרגת קנס ב' – זאת אומרת 430 שקל, ואני מאשר את ה-430 שקל. אם אתם תראו - - 

שלי וייל:


אנחנו רצינו שזה יהיה מתאים לפסולת אשפה ופסולת בניין וזה 660 - - 

היו"ר אברהם מיכאלי:

בפעם הבאה תתאמו את זה עם משרד הפנים  כי בסך הכל הבקשה מוגשת על ידי משרד הפנים, ואם תראו לנכון במשך הזמן, שזה לא יעיל – אני מבין שבעיריות אחרות זה דרגה ב'. 

שלי וייל:


זה נכון גב לגבי בעלי עסקים. 

היו"ר אברהם מיכאלי:

לא הייתי אומר. אני לא בטוח שבמצב הכלכלי של היום – מצבם של בעלי העסקים יותר טוב. 


אז אנחנו מאשרים כרגע את בקשת משרד הפנים שהסעיף המתאים בתוך הצו זה סעיף 49 ובצו עצמו שזה כבר מופיע? 


אנחנו מאשרים דרגת קנס ב', והצו מאושר. 


מועצה אזורית תמר. מה הבקשה שלכם? 

עופר צוק:


אנחנו מבקשים להוסיף עבירת קנס בחוק. הוספנו לפני שלוש שנים הוראה שדורשת מהתושבים  - - - מגיעה מהמכרות ולא מהרשות, כדי שנוכל לחייב באגרת ביוב בהתאם. זה נקבע כהוראה ואנחנו מבקשים לקבוע את זה כעבירת קנס בדרגה ב'.

היו"ר אברהם מיכאלי:

מבחינת רשויות מקבילות זו אותה דרגה? 

מיכל צברי:


כן. 

היו"ר אברהם מיכאלי:

כי אני מאד מקפיד על זה שלא יהיה ברשות אחת יותר וברשות אחת פחות. 


בכמה מקרים הגשתם כתבי אישום עד עכשיו? 

עופר צוק:


הבעיה שלנו היא לא כמות. הבעיה היא הסכומים. מדברים  בעיקר על המלונות הגדולים של ים המלח. ניסינו לבוא אתם במשא ומתן לפני - - 

היו"ר אברהם מיכאלי:

הגשתם כתבי אישום עד עכשיו? 

עופר צוק:


היינו אתם במשא ומתן אבל בו זמנית - - 

היו"ר אברהם מיכאלי:

אז לא הבאתם את זה להכרעה משפטית באזור שלכם. 
עופר צוק:


לא על שאלת  - - 

היו"ר אברהם מיכאלי:


יש הערות למשרד הפנים? – אין. למשרד המשפטים? –אין. אם צריך לעדכן משהו בתוך המסמכים – תעדכנו. אני מאשר את הצו לגבי המועצה האזורית תמר. הצו מאושר. 


נעבור לבני ברק. 

יהושע דה-האן:


תוקן חוק עזר לבני ברק  פתיחת עסקים וסגירתם ב-2002 ולא בוצע עדכון של צו עבירות קנס. 

היו"ר אברהם מיכאלי:

ואיך עד עכשיו הגשתם כתבי אישום? 
יהושע דה-האן:


המשיכו לתת דוחות עד ש - -

היו"ר אברהם מיכאלי:

אצלכם זה קצת שונה מכל עיר אחרת, לא? 

יהושע דה-האן:


זה כבר תוקן ב- 2002 – עד 22:00 אנחנו - - 

היו"ר אברהם מיכאלי:

22:00? בצהריים יש הפסקות? 
יהושע דה-האן:


עדיין מופיע – ימי שלישי. זה לא בדיוק נאכף. 

היו"ר אברהם מיכאלי:


לפעמים באים בשעות רגילות והחנויות סגורות. 

יהושע דה-האן:


עד 10:30 אין מה לבוא. 

היו"ר אברהם מיכאלי:


ובצהריים זה עובד רצוף, חוץ מיום שלישי שאחרי הצהריים אמורים לסגור? כן. איך עד עכשיו, הגשתם כתבי אישום? 

יהושע דה-האן:


לאחר שפורסם החוק המשכנו עם כתבי אישום עד שהסבו את תשומת לבנו - - עברנו לכתבי אישום, וצריך להחזיר את זה למסלול הרגיל, זה בסך הכל מסלול שמטרטר את האזרח. 

היו"ר אברהם מיכאלי:

ואיך הציבור מגיב על זה? 

יהושע דה-האן:


זה חוק שעורר חזק מאד, זה שינה את פני העיר.

היו"ר אברהם מיכאלי:

יש שעות פתיחה וסגירה במוצאי שבת? 

יהושע דה-האן:


מוגדרות כאן שעות של מוצאי שבת. 

היו"ר אברהם מיכאלי:


השאלה היא – לא כולם תושבי בני ברק שמפקידים. אם יש תושבים זרים שנכנסים אצלכם האם הם פוגעים שם בהווי ה - - 

יהושע דה-האן:


לא, זה נאכף. 

היו"ר אברהם מיכאלי:

אני רואה כאן כמה דרגות קנס. 

יהושע דה-האן:


הדרגות הראשונות זה על ימי המנוחה – שבת, חג ומועדים שאסורים בחוק. הסעיף העיקרי הוא האמצעי, וסעיף 7, השלישי, הוא בעניין בתי מרקחת. 


למעשה החוק הזה כבר תוקן והוא קיים מ- 2002. 

היו"ר אברהם מיכאלי:


ולמעשה – אתם לאמשנים את החוק, אתם מעבירים אותו לברירת קנס. 

דורית ואג:


אבל בסכום הקנס הזה – שווה לו לפתוח. 

יהושע דה-האן:


אם הוא יקבל את זה יום יום – אז לא. 

היו"ר אברהם מיכאלי:

אבל השאלה – למה לא נכנסו בתי המרקחת לסעיף האמצעי, מבחינתכם. 

יהושע דה-האן:


אין לנו הרבה כאלה. לא זו הבעיה בבני ברק. 

היו"ר אברהם מיכאלי:

אז כתבי אישום עד עכשיו הגשתם על הקבוצה האמצעית או על א', גם? 

יהושע דה-האן:


על הקבוצה האמצעית. 

היו"ר אברהם מיכאלי:


משרד הפנים – יש לכם הערות על הסיווגים השונים שנקבעו פה?

מיכל צברי:


לא, אבל הייתי ממליצה להם – במידה ואינכם אוכפים את שעות הצהריים  תגישו תיקון לחוק. אין טעם. אם הם לא אוכפים את זה – אין טעם. 

היו"ר אברהם מיכאלי:

משרד המשפטים? אין הערות. טוב, אני מאשר לכם את הצו. 

דורית ואג:


חבל אילות. אנחנו הולכים מהקל אל הכבד. 

מורן רוצבי:


אנו מבקשות לאשר את צו עבירות קנס. עד עכשיו לא היה לנו את זה. 

היו"ר אברהם מיכאלי:

איך עד עכשיו פעלתם, כתבי אישום? 

מורן רוצבי:


לא  הגשנו, ניהלנו הליכי משא ומתן. 
היו"ר אברהם מיכאלי:

למשרד הפנים אין הערות? אין. אז אתם מבקשים שכל הקנסות יהיו בדרגה ב'. 


אלה כל חוקי העזר שלכם או שיש לכם חוקים שלא הבאתם אותם משיקולים כאלה ואחרים? יש פה 9 קבוצות של חוקי עזר 

מורן רוצבי:


מצויים פה כל החוקים של המועצה. 

אפרת חקאק:


יש הערות לטבלה – לא ברור בסעיף 2, במודעות ושלטים, נראה כאילו זה דרגת קנס ג', אבל זה אמור להיות דרגת קנס ב'. 

מורן רוצבי:


אוקי, אני אסדר את זה. 

אפרת חקאק:


אותו הדבר לעניין סעיף 4(א) – מפגעי תעבורה. לא ברור מה דרגת הקנס. כולם מסכימים שזה אמור להיות דרגת קנס ד', כן? 

היו"ר אברהם מיכאלי:

זה סביר, דרגת קנס ד'? זה לא נמוך מדי? 


איך זה ברשויות אחרות לגבי סעיף כזה, חוק עזר דומה? 

מיכל צברי:


ניתן להעלות את גובה הקנס, אבל במידה והרשות מעוניינת להשעיר אותו על כנו - - 

מורן רוצבי:


נשמח להעלות את זה לסטנדרט של מועצות אחרות. 

היו"ר אברהם מיכאלי:


זה מה שאני רוצה לדעת – מה הסטנדרט במועצות אחרות. 

מיכל צברי:


תלוי מה סוג המפגע. 

קריאות:

· - -
היו"ר אברהם מיכאלי:

אנחנו כרגע מאשרים דרגה ד', אבל תעשו בדיקה משווה עם רשויות אחרות ואם יש צורך – תשקלו ותביאו לתיקון. 


אני מאשר את זה בדרגה ד'. כל קבוצת החוקים שהגשתם. 

דורית ואג:


כפר שמריהו. 

דרור אלוני:


אנחנו מגישים לראשונה צו. חוקי העזר קיימים, אנחנו מבקשים רק כלי אכיפה נוסף לאותם שוליים שלא מקפידים לעמוד במסגרת החוק. 

היו"ר אברהם מיכאלי:

כל חוקי העזר שלכם כאלה - -

שחר בן עמי:


שלושה, שהם חדשים יחסית. מ-2005 זה הוותיק שביניהם, ושניים מ- 2008. 

דרור אלוני:

הם מעודכנים. היו בעבר חוקים ישנים יותר אבל עדכנו את כולם ועכשיו אנחנו מבקשים צו כדי לאפשר לנו - - 

היו"ר אברהם מיכאלי:


ואיך עד עכשיו פעלתם? 

שחר בן עמי:


כתבי אישום. 

שחר בן עמי:


בסך הכל מדובר ביישוב שפועל עם משמעת אזרחית מאד גבוהה, ובשוליים פועלים - -

היו"ר אברהם מיכאלי:

הנקודה היא – כתבי אישום שהגשתם, יש פסקי דין עליהם? 

שחר בן עמי:


יש, אבל זה הוגש במשורה. בעשור האחרון הוגשו 5 כתבי אישום. אין הרבה עבירות. 

דורית ואג:


אין לכם צרות עם אזעקות של בתים? 

דרור אלוני:


אם יהיה צו – כנראה שמספר האזעקות  - -

היו"ר אברהם מיכאלי:

אני רואה דרגות, חילקתם את זה לכמה דרגות. משרד הפנים – הסטנדרטים מקובלים? 

מיכל צברי:


כן.

היו"ר אברהם מיכאלי:

יש פה גם דרגה ז', בפינוי פסולת. זו טעות? יש כזה דבר, 220 שקל? 

אפרת חקאק:


כן. 

היו"ר אברהם מיכאלי:


אז מבחינתכם הסטנדרטים מקובלים, זה בס'דר. יש לכם הערות? 

אפרת חקאק:


בסעיף 16(ב) למניעת מפגעים נפלה טעות.  סעיף א(2) מופיע פעמיים. 

היו"ר אברהם מיכאלי:

מניעת מפגעים. אז מוחקים. 

אפרת חקאק:


מוחקים דרגת קנס ב' ומשאירים – א'. 


ובעמוד 5 יש עניין המחזור שפה, בכפר סבא, לפני כמה חודשים עשינו הסדר שונה. שם העברנו את סעיף א' לדרגת קנס של 95 שקל וגם הוספנו הערות שצריכים להיות הודעות ושלטים. 

שחר בן עמי:


אנחנו הכנו הודעות לתושבים  שתשוגרנה בעקבות הצו הזה ויש כלי עצירה שהוצבו בתחנות שונות בכפר כדי לאפשר מחזור ולעמוד בהוראות החוק. 

דרור אלוני:


יש לי כאן מפות מסודרות, אם תרצו. 

היו"ר אברהם מיכאלי:

תקבלו עכשיו גם מענקים מהמשרד לאיכות הסביבה, לא? 

דרור אלוני:


לא. המשרד מדכא יוזמה. זה יישוב קטן, כך שמבחינת מרחקים - -

היו"ר אברהם מיכאלי:

אנחנו באמת הקפדנו, ברשויות אחרות, כדי שהאזרחים בהתחלה לא יהיו בגדר עונשים אלא מזהירים ולראות איך זה מתקדם הלאה. 

דרור אלוני:


אני יכול להמציא לך את המכתב שמוכן כאיגרת לתושב. יש גם מפות מצורפות. בסך הכל התושבים ממושמעים ואני מניח שיקראו, ואת המפרים – נקנוס. 

היו"ר אברהם מיכאלי:

לכן, בוא נלך לפי הסטנדרטים שקבענו ברשויות אחרות. 

אפרת חקאק:


אז אני מציעה להוסיף הערה שהמתקן צריך להיות סמוך לבית מגוריו של האדם, ודבר שני – שיהיו מודעות ושלטים, וגימ"ל- - דרגת קנס. 

שחר בן עמי:


אתם מעירים הערות לדברים שכבר טופלו. 

אפרת חקאק:


אז אין בעיה להכניס את זה כהערה. 

היו"ר אברהם מיכאלי:

אז תבורכו על מה שעשיתם, אנחנו בסך הכל רוצים שהסטנדרטים יהפכו לסטנדרטים שלכם, מצדי, שכל רשות תבין שאי אפשר לבוא לתושבים ולדרוש מהם דברים, גם כשנותנים להם את הכלים המתאימים לכך. אז ההערות האלה יוכנסו בפנים – ומה מבחינת גובה הקנס? 

אפרת חקאק:


בכפר סבא יש לנו דרגת קנס  ו' – שזה 25 שקל ואמרנו שבעוד כמה חודשים, שנה – אם זה במאת מסתדר שכולם יודעים על הדבר הזה, אפשר  - -

היו"ר אברהם מיכאלי:

ניתן לכם צ'אנס לחזור לזה בעוד - -

דרור אלוני:


אדוני, תהליך החקיקה אורך כשנתיים.

היו"ר אברהם מיכאלי:


לא אצלנו. 

דרור אלוני:


לא פה. הוועדה הזו יעילה. משרד הפנים ומשרד המשפטים – התהליך אורך שנתיים. הוא מעקר את היכולת שלנו לנהל את הרשות בצורה מסודרת. אנא, אל תדרשו מאתנו לחזור על התהליך הזה. הוא קשה מאד. הוא יקר לנו, הוא מיותר לנו, הוא גם לא מתאים גם לכפר שמריהו. 

היו"ר אברהם מיכאלי:

האם מבחינת התושבים אתה, כראש המועצה, לא חושש מחר מהתקוממות? 

דרור אלוני:


ודאי שלא. התושבים יברכו על היוזמה הזו. 

היו"ר אברהם מיכאלי:

אני מוכן להוות כאתגר- אתם, כרשות שמובילה את העניין הזה כי אנחנו בעד השיטה  שאתם תדאגו למחזור ולהפרדה, וכו' וכו', אני מוכן לאשר לכם כרגע את הדרגה שאתם מבקשים אותה  אבל אני מבקש ממשרד הפנים באמת לראות שהסטנדרט שלהם אכן יהפוך לסטנדרט שלא נבוא לרשויות אחרות, כי אני בכפר סבא לא אישרתי את זה באותה ישיבה. הם לא נתנו את אותן תשובות שנתנו לי פה. לכן, זה כרגע מבחינתי זה לא מהווה תקדים לרשויות אחרות. אני מאשר להם את זה באופן חריג בדרגה שהם ביקשו, ולכן נאשר את הגובה שהן ביקשו. מבחינתכם – אתם תעקבו אחרי תלונות התושבים שיגיעו אליכם. 

מיכל צברי:


אנחנו נכתוב את שתי ההערות – בסמוך לשלטים. 

היו"ר אברהם מיכאלי:

מר אלוני, אתה קיבלת פה קרדיט גבוה מאד כי אני לא רציתי ליצור את התקדים שלך לגבי רשויות אחרות. אמרתי שאתה תהיה באופן חריג בגובה קנס יותר גבוה. אם רשויות אחרות תוכחנה שהן מסוגלות להיערך לזה – אני אברך על כך. 

דרור אלוני:


אני מודה על הקרדיט. 

היו"ר אברהם מיכאלי:

למשרד הפנים יש עוד הערות לגבי כפר שמריהו? אין. 


אם כך אני מאשר את הצו – כל החוקים, חוקי העזר – עברו. 

דורית ואג:


שדרות. 

שלי וייל:


אני הגעתי לכאן בידיעה שמשרד הפנים מקבל את בקשתנו. אני שומעת היום לראשונה שזה לא כך, לגבי הקנס של עירית תל אביב, ב-א'. יכול להיות שהדרישה שלנו היא שונה מהקנס הקבוע ברשויות אחרות לעבירה מסוג זה. יחד עם זאת - -

היו"ר אברהם מיכאלי:

זה הצו שהניח לנו משרד הפנים. אנחנו יכולים לאשר או לא  לאשר. את רוצה שלא נאשר? 

שלי וייל:



אני רוצה שתאשרו אותו בדרגה הגבוהה שלו שתואמת את העבירות האחרות אצלנו. 

היו"ר אברהם מיכאלי:

השר הוא הגורם הפונה אלי. השר מבקש ממני לאשר דרגה מסוימת. אם לכם יש השגה על זה, שבו עם משרד הפנים ותביאו תיקון. אני לא מציע שנעשה את זה פה, כי בסך הכל זה לא מקובל. 

שלי וייל:


הסיבה היחידה היא ליצור השוואה עם עבירות אחרות - -כשמראש יש לנו את הדרגה הכי גבוהה. 

היו"ר אברהם מיכאלי:

זה לא עובד ככה. אדרבא. לא מדובר פה - - במחזור, זה תקדים בארץ שאנחנו יושבים. אנחנו, ככנסת מעודדים מחזור. אבל באו רשויות וביקשו, ואמרנו – תעשו תשתית קודם כל, לכך. בא ראש מועצת כפר שמריהו ואמר שיש לו כבר תשתית, הוא כבר התחיל. אני רוצה לעודד אותו שיעשה את זה. מה שאתם מבקשים כעת – תתאמו את זה עם משרד הפנים. אנחנו ועדה מאד זריזה, בקטע הזה. בתיאום שתעשו עם משרד הפנים, משרד המשפטים  - תבואו אלינו ואנחנו נתקן את הצו. 


הרשות הבאה  -עירית שדרות. אין נציג. 


נעבור קודם לקרית אונו. זו קבוצת צווים גדולה. 

דניאלה גז:


קרית אונו היא עיריה כבר 18 שנים אבל עד עכשיו חל שם צו המועצות המקומיות – עבירות קנס. החלטנו לעשות רפורמה והחלטנו שמגיע שיהיה לה צו עיריות – עבירות קנס, וגם לעדכן עם חוקי העזר שלא היו כלולים בצו המועצות המקומיות, כיוון שאי אפשר היה  - -

היו"ר אברהם מיכאלי:

איך פעלתם עד עכשיו? 

דניאלה גז:


הגשנו כתבי אישום כי זה עניין של רציפות. המשפט עמד בתוקפו, אבל איש לא שונה אותו. כשביקשנו להפוך את זה במשרד המשפטים לברירות משפט אז העירו לנו ובצדק שלא ייתכן שזה יישאר צו המועצות המקומיות כאשר אנחנו כבר עיריה שנים רבות. 

היו"ר אברהם מיכאלי:

זה כולל - - והכל? 

דניאלה גז:


- - אנחנו גם החלטנו לעדכן את זה מבחינת חוקי העזר והעבירות האחרות וגם מבחינת הניסיון שלנו עם בתי המשפט – הגשנו כתבי אישום והם מאד לא אהבו את זה שמגישים כתבי אישום ומכבידים, בעצם, על הזמן השיפוטי - - אנחנו שייכים למחוז תל אביב ומקבלים שירות מבית משפט השלום בתל אביב. יש לנו מעט מאד ימי שיפוט, לחוקי העזר יש לנו בסך הכל שני ימי שיפוט בשנה. לכן אנחנו מעדכנים - - -

היו"ר אברהם מיכאלי:


אני מברך אתכם על כך שעשיתם את זה כי באמת בתי המשפט עמוסים בתיקים כאלה והשופטים לא תמיד יכולים להקדיש לכל תיק את הזמן שצריך. 


יש לכם פה את כל חוקי העזר שרציתם להטיל עליהם עבירות קנס? 

דניאלה גז:


כן. 

היו"ר אברהם מיכאלי:


משרד הפנים – מה אתם אומרים? אין לכם הערות. משרד המשפטים? – גם. 

אפרת חקאק:


אפשר להסביר למה הורדתם את כל העניין למעט - - כל הסעיפים? בעמוד 4 לטבלה – ובעמוד 3? הורדתם את ההערות של משרד הפנים.  

מיכל גולד:


בעצם מדובר פה על בית אוכל כאשר מי שיכול לפתוח את בית האוכל זה אדם שהוא תחת הבעלים – מבחינת סמכות. זאת אומרת, ההערה שלנו שלמעט הרשאה לאחר – בדרך כלל כשמדובר באזרחים. אנחנו לא רוצים שאזרח לא ירשה לאזרח אחר דבר מסוים. אבל כאן, כשמדובר על בעל עסק שלא ירשה לעובד שלו לפתוח, נראה לנו שאפשר להטיל עליו איסור, שלא יגיד – לי אסור אבל לך מותר. 


והשני – אותו הדבר. ברגע שמדובר על בית אוכל, בית עסק, מערכת יחסים כזו שמדובר בבוס - -

היו"ר אברהם מיכאלי:

בעצם הבעלים אמור לוודא שאף אחד מעובדיו לא יפתח את זה. 

מיכל גולד:


בדיוק. 

היו"ר אברהם מיכאלי:


אם כן, הכל קשור לפתיחת עסקים. 


מה זה "לעניין סעיף 3א'(א)(3)...." - - 

מיכל גולד:


הסבנו את תשומת לב העיריה. מדובר פה בעצם בבקשה שגם משרדים פרטיים יהיו סגורים בימים האלה, ימי ג' אחרי הצהריים, וכשהסבנו את תשומל לבם הם אמרו שהם אכן התכוונו למשרד פרטי - - 

היו"ר אברהם מיכאלי:

אז בעצם – אותם משרדים שיושבים בקניון, אתם לא נכנסים אליהם ולא מחטטים אצלם. 


זה סביר. לגבי רשויות אחרות – איך אתם נוהגים, באמת? רשויות אחרות, שיש להם בתי משרדים. 

מיכל גולד:


מסבים את תשומת לב העיריה. 

היו"ר אברהם מיכאלי:


ואז העיריה לא פועלת ולא אוכפת נגדם שום דבר. 

מיכל צברי:


ואז יכול להיות שהעיריה כן צריכה - - השאלה שהיתה קודם לגבי בני ברק: אם אתם לא אוכפים את זה, יש לכם סמכות בפקודת העיריות לאכוף. אתם יכולים לקבוע באיזה שעות תפתחו ותסגרו, לפי שיקול דעת, מה שאתם מחליטים. אבל אם בפועל אתם לא אוכפים את זה, משמע- אתם לא צריכים את זה, תקנו את החוק. 

היו"ר אברהם מיכאלי:

ההערה מקובלת? 

דניאלה גז:


כן. 

אפרת חקאק:


עוד הערה – בעמוד 3, סעיפים 12(א), 17(א) ו- 17(ב).  הם מופיעים פעמיים בטבלה. אז כולם מסכימים שזה יהיה דרגת קנס ב', כן? 

היו"ר אברהם מיכאלי:


למה? 

מיכל צברי:


להתאים את זה לרשויות אחרות, לאור חומרת העבירה. אין טעם לקבוע עבירה בדרגה א', של 660. 

היו"ר אברהם מיכאלי;


מדובר פה בשינוי שלט על עסק, או שזה מודעות ברחובות? 

מיכל צברי:


בשילוט קיים. זאת אומרת – שילוט קיים יכול להיות גם במודעות ברחובות. תלוי מה. כי בעצם, שילוט יכול להיות גם מודעה וגם שלט. בעצם, הרציונאל של חוקי עזר לשילוט אומר שבמידה שהצבת או שלט או מודעה – אתה צריך לקבל על זה אישור. אז אם עכשיו הלכת ועשית שינוי – מבחינתנו יכול להיות שזה שלט חדש. אז צריך לבחון. אתה לא יכול לבוא ולעשות שינוי. 

היו"ר אברהם מיכאלי:

לא מדובר תמיד בשילוט של רשות אלא מדובר גם בשילוט שאדם קיבל רשות מהרשות לשים - -

מיכל צברי:


בזה מדובר. 

היו"ר אברהם מיכאלי:

רשות או לא רשות? יש רשויות ששמות שלט. כתוב פה: "מודעה שפרסמה העיריה". 

מיכל צברי:


לא. סעיף 17(א) אומר: "לא יסיר אדם ולא יטשטש, לא יקרע ולא ילכלך מודעה או שפרסמה העיריה או מודעה שפורסמה על גבי מתקן פרסום עירוני, או שילוט שפורסם בהתאם להוראות חוק...." - - -

היו"ר אברהם מיכאלי:

זה יכול להיות גם אזרחים פרטיים - - 

מיכל צברי:


בדיוק. אזרחים שבעצם קיבלו אישור לפי חוק העזר הזה להציג מודעות על גבי מתקני פרסום עירוניים ואז – 

היו"ר אברהם מיכאלי:


איפה יש פה התייחסות בחוק עזר לגבי מודעות אבל שאנשים לצערם מפרסמים ולא תמיד עושים את זה בדרך הכי ראויה. גם על זה יוטל קנס של 660 שקל? זה קטע רגיש. יש רשויות שמנצלות את זה לרעה, לצערנו. משפחה מסכנה - -

מיכל גולד:


סייגנו את זה. 

דניאלה גז:


כאן גם יש אפשרות להגיש ערר. על עבירות משפט ניתן להגיש בקשה לבטל אותם ונימוקים כאלה בהחלט יכולים להיות סיבה לביטול העבירה. יש גם עניין של נסיבות. 

היו"ר אברהם מיכאלי:


סייגתם את זה? כי למשל, על מדביקי מודעות בחירות אני לא מרחם. אבל מודעות אבל – זה משהו שונה. 

מיכל גולד:


זה אמור להיות מסויג. 

דניאלה גז:


יש עניין גם של שיקולי אכיפה ומדיניות אכיפה. זה לא דבר שהוא חדש. 

היו"ר אברהם מיכאלי:

אבל ראיתי ראשי רשויות שלא שוקלים, הם עושים את זה בצורה מכוערת ולא יפה. 

מיכל גולד:


יש את זה בסייג – סעיף קטן (3).  מודעות אבל. 

היו"ר אברהם מיכאלי:

אז למעט מודעות אבל. 


אני רוצה לחזור לסעיף בחוק עזר איסור תרומות ברחובות. תסבירו לי את סעיף 2,4 ו-5 – למי הכוונה  כרגע בפרק של איסוף תרומות ברחובות. קבעתם פה שלושה סעיפים שהם, בעצם, הסייגים,  "באופן הגורם להפרעה לתנועת הולכי רגל ותנועת כלי רכב". השאלה היא האם אתם מתכוונים לקבצנים שמסתובבים ברמזורים וברחובות? כי אני לא רוצה, חלילה, שילדים שיוצאים למבצעי התרמות מטעם ארגון כזה או אחר, במבצע "הקש" כזה או אחר שארגונים עושים – שילדים קטנים ייתפסו ופקח לא חכם ייתן להם קנסות.  הם מפריעים להולכי רגל ולפעמים גם לרכבים כי ילדים קטנים לא תמיד נוהגים בזהירות הראויה. 

דניאלה גז:


מבחינת חוק העזר, חוק העזר שלנו עצמו קובע איסור לשלוח ילדים מתחת לגיל 14 לגייס תרומות, זאת אומרת, הוא גם צופה שילדים קטנים לא צריכים להסתובב ברחובות. והעבירה היא על בעל הרישיון, על מי שרשאי לגייס את התרומות. אז אם יוצאים ובאמת מסתכנים – בצמתים ובכל מיני מקומות, ויש הפרעה, לתנועה או לציבור – זה הרעיון שעומד מאחורי האיסור. 

היו"ר אברהם מיכאלי:

צריך להבחין פה – בהיגיון, בין איסור תרומות - -

דניאלה גז:


מדובר פה על רחובות. לא מדובר על בתים. 

היו"ר אברהם מיכאלי:

מדובר על רחובות, מדובר על תנועת הולכי רגל. ילדים אוספים גם מהולכי רגל. אז יעצרו ילד כזה והוא יקבל קנס של 430 שקל? אני רוצה שנבחן את הסוגיה הזו. משרד הפנים – הרי לא רק עירית קרית אונו עשו את זה – אני מבין שיש עוד רשויות אחרות שאסרו תרומות ברחובות. 

קריאות:

· - -

היו"ר אברהם מיכאלי:


רשות הרבים – זה כולל גם בתי כנסת. 

מיכל צברי:


אנחנו באמת מתחבטים בסוגיה הזו. זו באמת סוגיה משפטית כי לכאורה יש לרשות המקומית סמכות לפי פקודת העיריות לקבוע הוראות בעניין איסור איסוף תרומות. אז בוא נצא מנקודת המוצא שיש לה את הסמכות. אני באמת עוררתי עכשיו את השאלה הזו וקיבלתי בקשה של אחת מהרשויות, אחת מהעיריות, לבוא ולקבוע חוק עזר חדש עם איסוף התרומות, ובאמת פניתי לעירית תל אביב כי ראיתי שיש לה חוק עזר מאד ישן בעניין והוא לא נאכף. גם לי זה הפריע. אמרתי – הוא יחול על הקבצן שבהחלט מפריע לכולנו, מסכן את התנועה, ובוודאי מפריע, וכיום אין לנו דרך להתמודד עם זה. לכן קיבלנו באמת בקשות. 

היו"ר אברהם מיכאלי:

עירית ירושלים – בכותל. 

מיכל צברי:


בכותל,למשל, רב הכותל  - הוא הוציא את ההוראה. ואז באמת ניסינו לחשוב – האם הכותל הוא מקום ציבורי, ואז – האם פקח של העיריה יבוא וייכנס לשם? בסוף הרב של הכותל פתר את זה. 

קריאה:


יש לו סמכות מיוחדת בחוק לזה. 

מיכל צברי:


בדיוק. הוא הרחיק אותם בסמכות מיוחדת ואז סגרו את העניין, פתרו את זה. ואז אמרנו – יש הרי לעיריות סמכות לקבוע הוראות כאלה. עכשיו העניין – האם לסייג את זה, כי הסמכות היתה סמכות מאד כללית שלכאורה אפשר פשוט לבוא ולאסור כליל את העניין של התרומות, אלא אם תקבל אישור מראש העיריה, ראש המועצה. ואז, ההמלצה של משרד המשפטים היתה לסייג לעניין – אם זה לא יפריע לתנועה, לעוברי אורח, ופה אנחנו חושבים שזה האיזון הראוי, לומר – אסור לך לבצע את זה, בתנאים מסוימים9. זאת אומרת, אם אתה לא - - 

היו"ר אברהם מיכאלי:

אני מבין את ההתלבטות ואני מבין שאין בזה אפשרות לחתוך. 

מיכל צברי:


אין, אין תשובה חד משמעית. 

היו"ר אברהם מיכאלי:


אני הייתי מפריד בין תנועת כלי רכב, שזה באמת סכנה גם לנוסעים וגם להולכי הרגל, שמסתובבים בין הרכבים. את זה הייתי משאיר בסייגים – באופן הגורם להפרעה. לגבי הולכי הרגל – הייתי שוקל פעמיים, בגלל הסייג הזה של ילדים קטנים, אני אומר, ולפעמים זה לא ילדים קטנים, זה ילדים גדולים. אז השאלה האם אתם כרשות תוכלו להקפיד על כך – מי יקבל קנס ו מי לא. כי אני, כשאני מחוקק משהו, צריך לחשוב על זה – לא תמיד מפעילים שיקול דעת, ואם באים לוועדות חריגים כל הזמן, אתם לא תצאו מזה. לכן אני הייתי מפריד בין הולכי רגל – למשל בקניון.  

קריאות:

· - -

היו"ר אברהם מיכאלי:


ברחובות – בואו נפעיל שיקול דעת האם אנחנו רוצים להפעיל את אותו דין לגבי כל סוגי אוספי תרומות. הטרדנים – מילא. גם אותו קבצן – אני לא יודע איך אני יכול לאכוף עליו את אותו איסוף תרומות – כשהוא עושה מה שהוא עושה. אותי יותר מטריד עניין המבצעים הגדולים, המאורגנים, שבאמת מעודדים את הציבור לתרום, ומוציאים בני נוער שיסתובבו ברחובות. הרבה פעמים עוצרים אותך במדרכה, בתחנת אוטובוס, כשזה בכביש או ברחוב, במיוחד באזורים של קניונים – והמקרה של קרית אונו הוא באמת דוגמה טובה לגבי רחוב שהוא בעצם מקיף את כל הקניון שם, ואנשים מסתובבים ברחוב הזה. לכן אני הייתי מפריד בין הפרעה לתנועת כלי רכב, שזו סכנת נפשות, כי מי שמפריע לכלי רכב מסכן גם את התורם וגם את המתרים, את שניהם ביחד. איך זה ברשויות אחרות, יש סייגים כאלה? 

מיכל צברי:


אני עשיתי בדיקה ויש חוק עזר רק בתל אביב והוא לא נאכף. אז אין לי חוקי עזר כאלה. פשוט לא אוכפים. 

מיכל גולד:


לנו הסעיף הזה  היה נראה בעייתי ולכן כאשר שאלנו אותם למה בדיוק הם מבקשים, כך נולד הסעיף. 

היו"ר אברהם מיכאלי:

על זה צריך לקיים דיון עקרוני – גם במשרד הפנים וגם במשרד המשפטים, על אוספי תרומות. רוב אוספי התרומות הם ברחובות. מי שאוסף ברחובות – גם קבצנים שעומדים ברחובות וגם בני נוער? זו בעיה. אם נתחיל לקנוס אותם, בדרגה ב', זה משהו שהוא לא הגיוני לאכוף אותו. 

דניאלה גז:


אני חושבת שיש אינטרס ציבורי דווקא כן גדול בוויכוח על מי מגייס את התרומות. 

היו"ר אברהם מיכאלי:

כן, אבל השאלה האם דרך חוקי עזר את עושה את זה. 

דניאלה גז:


זה עניין של הבטחה ושמירה על הסדר הציבורי. זה גם מטרד לאנשים שמסתובבים ברחוב. גם – העניין של עצם המהות, הענקת הרישיון, אם יש גופים גדולים כמו אקי"ם, איל"ן, אלו"ט – גופים מוכרים - - 

היו"ר אברהם מיכאלי:

כשפונים אליכם לקבלת רישיון, כשיש מבצע ארצי של אקי"ם או האגודה למלחמה בסרטן, הם באים לרשות, ומבקשים רשות להפעיל את הילדים?

דניאלה גז:


מבצעים מתואמים בכל הרשויות. 

מיכל צברי:


אתם אין בעיה. יש הסברה, זה מאד מסודר, הם יודעים יפה מאד איך לשלוח את הילדים, יש אחריות כלפי מי שהם שולחים, הם מקבלים רשות מבתי הספר לשלוח אותם. אתם אין בעיה. יש בעיה דווקא עם הנוכלים - -

דניאלה גז:


עם אלה שמדפיסים פנקסי תרומה שאתה לא יודע בכלל לאן זה הולך. הם גם מעסיקים ילדים ומשלמים להם. מבחינת האינטרס הציבורי – האינטרס הוא דווקא שדברים כאלה ייאכפו. אם משרד הפנים שוקל לעשות איזשהו חוק עזר כללי לכל הרשויות המקומיות בארץ, אני חושבת שזה דבר מבורך, זו תהיה יוזמה מצוינת, זה גם יפתור את הבעיה של פושטי היד בצמתים, כי זו לא בדיוק האוכלוסייה שאנחנו מדברים עליה. אנחנו מדברים על איסוף תרומות של בעצם גופים לא מאורגנים. זה שומר על הציבור עצמו, גם שלא ייפול שולל בידי נוכלים, וגם לא יפריע - -

היו"ר אברהם מיכאלי:

אני מציע שאת הפרק הזה בינתיים לא נאשר. אני רוצה לקיים על זה דיון עקרוני עם משרד הפנים ומשרד המשפטים. אני מבין שהרבה רשויות - - 

מיכל צברי:


לנו יש רק רשות אחת שפנתה עם בקשה להתקין חוק עזר לאיסוף תרומות – קרית שמונה. שאלתי את השאלות המשפטיות והם לא ידעו לענות לי על זה. 

היו"ר אברהם מיכאלי:

נקיים על זה דיון נפרד.  הצו מונח על שולחננו – עירית תל אביב - - 
יש בעיה לאכוף את זה. איך את אוכפת? אם יש משהו שהוא באמת למען הסדר הציבורי, נקיים על זה דיון עקרוני, ואז – כל רשות שתפנה תפעל לפי הסטנדרטים שנקבע. כי בסוף יתקפו את קרית אונו שהם עושים משהו אכזרי, ואני לא רוצה שיעשו את זה. אז את הפרק הזה של איסוף תרומות – נבודד בינתיים, בצד. 

דורית ואג:


אי אפשר לבודד. אי אפשר להשאיר אותו על שולחן הוועדה. 

היו"ר אברהם מיכאלי:

אז אחרי שנקיים את הדיון נאשר את זה. 

אפרת חקאק:


אני יכולה להציע שאם אתם רוצים לאשר משהו בסעיף הזה, אפשר להגביל את זה למשהו שגורם לסיכון או סכנה להולכי רגל וכלי רכב. זה כן יעזור בבעיה הראשונה שדיברת עליה, שזה עניין הסיכון להולכי רגל ורכבים. 

היו"ר אברהם מיכאלי:

השאלה היא מי יקבע מה זה סיכון. 
אפרת חקאק:


סכנה זה לפחות מצמצם. 

היו"ר אברהם מיכאלי:

נשאיר את זה בינתיים. 


אז אני מאשר כרגע את – צו המועצות המקומיות, הביטול ששר הפנים מבקש, מחיקת קרית אונו מצו המועצות המקומיות. ואיפה הצו שמאשר? צו העיריות? צו העיריות עבירות קנס, התש"ע-2010 – פה מדובר על כל מה שדיברנו עד עכשיו, כל עבירות הקנס, כולל התיקונים שביקשנו לתקן, להוריד ולהוסיף, הכל נכנס בפנים, למעט העניין של איסוף תרומות. כרגע אנחנו לא מאשרים אותו. 


הצו השלישי – צו סדר הדין הפלילי (ברירות משפט- חוקי עזר לקרית אונו).  

דורית ואג:


אנחנו אישרנו להם לפני כמה זמן את ברירות המשפט בצו המועצות. עכשיו הם עוברים לעיריות אז צריך לוודא - -  

היו"ר אברהם מיכאלי:

כיוון שכל מה שקשור למועצות מקומיות בטל לגביכם, אתם עכשיו כעיריה רוצים לקבל אישור על כך. יש הערות על זה? אין. אני מאשר את הצו. 

דורית ואג:


נשארנו עם שדרות והשאלה היא האם ניתן לעסוק בזה בהעדרם. 

היו"ר אברהם מיכאלי:


אם משרד הפנים ומשרד המשפטים יסכימו עם זה, אין לי בעיה. 

מיכל צברי:


יש לי קושי עם זה כי יש לי מספר הערות מאד מהותיות. אני יכולה להצהיר לפרוטוקול כי הם יודעים על הישיבה. היועץ המשפטי יודע. 

היו"ר אברהם מיכאלי:

אז בבקשה של שדרות – לא נדון בה, זה יידחה למועד אחר. אני מודה לכם, הישיבה נעולה. 

הישיבה ננעלה בשעה 12:10
